એનડીડીબી અને ભારત સરકારના બાયોટેક્નોલોજી વિભાગના ઉપક્રમે ખેડૂતોની આવકમાં વધારો કરવા પશુપાલનમાં બાયોટેક્નોલોજીકલ સાધનોના ઉપયોગ વિશે વર્કશોપ ડો.કુરિયન ઓડિટોરિયમમાં યોજવામાં આવ્યો હતો. આ પ્રસંગે મુખ્ય વકતા તરીકે એનડીડીબીના ચેરમેન દિલીપ રથે જણાવ્યું હતું કે, પશુપાલનમાં ખાસ કરીને વૈજ્ઞાનિક પ્રજનન માટે બાયોટેક્નોલોજીના વ્યાપક ઉપયોગ માટે સતત પ્રયાસો થવા જરૂરી છે. જેમાં આર્થિક લક્ષણો, થર્મો સ્ટેબલ તેમજ થેરાપ્યુટિક નેકસ્ડ જનરેશન વેક્સિન, ઝડપી રોગ નિદાન માટે પોઇન્ટ ઓફ કેર ટેસ્ટ તેમજ પાચનશક્તિમાં વધારો કરે તેવા સારા ખોરાક અને ચારાના ઉપયોગ જેવી બાબતો પર ખાસ ધ્યાન કેન્દ્રિત કરવાની આવશ્યકતા છે. વર્ષો અગાઉ પશુ પ્રજનન માટે કૃત્રિમ ગર્ભાધાન, પસંદગીયુક્ત સંવર્ધન, જીનોમિક પસંદગી માટે અને પશુ આરોગ્યમાં રસી ઉત્પાદન તથા રોગોના નિદાન માટે તેમજ પશુઓના પોષણ માટે પાચનશક્તિમાં વધારો કરવા અને સિલેજ ઉત્પાદન વગેરેમાં બાયોટેક્નોલોજીકલ સાધનોનો ઉપયોગ થતો હતો. પરંતુ કેટલાંક કારણોસર બાયોલોજીકલ સાધનોના ફાયદાનો સંપૂર્ણપણે ઉપયોગ થઇ શક્યો નથી. ભારતમાં ખેતી અને પશુપાલન એક મહત્વપૂર્ણ આર્થિક પ્રવૃતિ છે, જેમાં ૪૦ ટકા પરિવારો ડેરી પ્રવૃતિ સાથે જોડાયેલા છે. ગ્રામીણ પરિવારોની આવકમાં પશુપાલનની આવકનો ૧૦થી ૧૨ ટકા ફાળો છે. પશુઓની સંખ્યામાં વધારો થવા સાથે ગુણવત્તાયુક્ત દૂધ ઉત્પાદન અને અન્ય ઉત્પાદન વધે તે યોગ્ય નથી. લાંબાગાળે ખોરાક, ચારા અને અન્ય સંસાધનોની પ્રાપ્યતામાં અવરોધો ઉભા થઇ શકે છે. જેથી પશુઓના પ્રજનન કાર્યક્ષમતામાં સુધારો, રોગપ્રતિકારક શક્તિમાં વધારો કરવા સાથે વૈજ્ઞાનિકઢબે ખોરાક આપવા સાથે ઉત્પાદકતામાં વધારો થાય તેવા પ્રયાસ કરવા જોઇએ, જેની માટે બાયોટેક્નોલોજી મહત્વપૂર્ણ ભૂમિકા ભજવી શકે છે.